11 Mo temaneng ya 12, Petere o tswelela go tlhalosa se se lebeletsweng mo Bakereseteng ba e leng “baagi ba nakwana,” a re: “Nnang lo ntse lo na le boitshwaro jo bo molemo mo ditšhabeng, gore, mo selong se ba lo kgalang jaaka badirabosula mo go sone, ba tle ba galaletse Modimo mo letsatsing la go tlhatlhoba ga gagwe ka ntlha ya ditiro tsa lona tse di molemo tse ba leng basupi ba tsone ba ba di boneng ka matlho.” Ka dinako dingwe batswakwa kgotsa baagi ba nakwana mo nageng e e seng ya bone ba a nyadiwa. Ba ka lebiwa e le badirabosula e le fela ka gonne ba farologane le baagelani ba bone. Puo ya bone, ditiro tsa bone, moaparo wa bone tota le tsela e ba lebegang ka yone e ka nna ya bo e sa tshwane le ya baagi ba koo. Le fa go ntse jalo, fa ba dira molemo, ke gore fa boitsholo jwa bone bo siame, dilo tse di sa siamang tse di neng di buiwa ka bone ka gonne ba farologane le batho ba bangwe, di a bonala gore ga di boammaaruri.